Wergelandsfamiliens lillesøster var en ambisiøs ung dame med usedvanlige talenter. Den norske skjønnheten konverserte på tysk og fransk, fulgte ivrig med i europeisk litteratur og underholdt i fornemme salonger med sang, spill og klok samtalekunst. Det stormfulle forholdet til den seks år eldre Johan Sebastian Welhaven skulle likevel bli det viktigste i den unge Camillas liv. Århundrets kjærlighetshistorie ble det kalt, og var kanskje det som i størst grad bidro til å forme Camilla Colletts personlighet. Senere skulle hun bli en av de fineste dikterskikkelsene i norsk litteratur og en av kvinnesakens fremste pionerer.